
I. 
Charakteristika

Senážna veža je zariadenie na uskladňovanie poľnohospodárskych produktov ako kukurica, granulované krmivá, siláž a iné sypké hmoty. V poľnohospodárskych družstvách sa najčastejšie stretávame so senážnymi vežami typu Vítkovice. Sú to kovové valce s priemerom do 6 m so spodným vyberacím odberom a s priemerom    9 m s vrchným vyberacím odberom. Výška týchto veží je spravidla 20 m. Príčinou požiarov senážnych veží býva spravidla samovznietenie, ku ktorému dochádza najmä v dôsledku nedodržania technologických postupov pri ich plnení                      a vyprázdňovaní.

II. 

Úlohy a postup činnosti

   Veliteľ zásahu na mieste udalosti rozhodne

a) o uskutočnení prieskumu za účelom približnej identifikácie miesta požiaru a detekcie výbušných plynov; spôsob vykonania prieskumu určí podľa miestnych podmienok vo veži,

b) o použití požiarnej plošiny na zistenie povrchového oteplenia senážnej veže pomocou dotykových teplomerov alebo laickým spôsobom (hmatom); ak je k dispozícii, môže sa použiť termovízna kamera alebo hĺbkové sondážne teplomery,

c) o vyhotovení termomapy na základe zistených meraní v prípade, ak sa vykonali,

d) o postupe zdolávania požiaru senážnej veže,

e)  o privolaní posilových hasičských jednotiek, najmä s výškovou technikou a so zásobami hasiacich látok, o použití ktorých bolo rozhodnuté, ak z vyhodnotenia prieskumu takáto potreba vyplynie,

f)   o  druhu hasiacej látky, počte a o druhoch prúdov a smeroch ich nasadenia, typoch prúdnic a o spôsobe zamedzenia šírenia požiaru.

III.
Odporúčané postupy merania
1. 
Merací technik alebo veliteľ zásahu určí miesta merania a počet meraní vo vertikálnom a v horizontálnom smere,  pričom
      a)  horizontálne meranie sa vykonáva zo štyroch strán až šiestich strán (uhlov) smerom do stredu senážnej veže, meracie body sa určujú po 50 cm, údaje sa zavádzajú do termomapy v každom horizonte osobitne,

b) pri vertikálnom meraní ide o opakovanie horizontálneho merania po vrstvách  - horizontoch smerom dole po vrstvách cca 1 m; v kritických priestoroch sa toto meranie opakuje po 50 cm - horizontoch.

2.   Vyhotovenie a zostavenie termomapy pomocou termovízie:

      a) pri použití termovízie sa určujú potrebné údaje z vonkajšej strany plášťa senážnej veže (teplotné rozdiely s presnosťou 0,2°C); zameranie teplotných rozdielov sa prenesú do plošných grafov termomapy (osobitne vo vertikálnom smere a v horizontálnom smere); meranie sa opakuje pod rôznymi uhlami     a v rôznych výškach po celom obvode senážnej veže, najmenej zo štyroch smerov až šiestich smerov merania v jednom horizonte; meranie sa opakuje od povrchu senážnej veže smerom dolu, najmenej po 1 m - intervaloch,

b) do plošných grafov sa vyznačí teplotný rozdiel plášťa v °C; pri zistenom ohnisku sa na základe koeficientu priepustnosti tepla v senážnej veži               - v hmote určí výpočtom vzdialenosť ohnísk od obvodového plášťa; na presné určenie týchto lokalít treba sledovať aj vzájomné prepojenie a prekrytie ohnísk a zahorených kanálov v senážnej hmote; spätným prepočtom vynesených vzdialeností z priestorového grafu do skutočného rozmeru možno určiť vzdialenosť ohniska od obvodového plášťa a jeho horizontálnu veľkosť a vertikálnu veľkosť; zistená plošná veľkosť z priestorového grafu vynásobená výškou príslušného ohniska z plošného grafu termomapy určí približný vnútorný objem ohniska v m3.

3.   Postup pri zostavovaní termomapy pomocou sondážnych teplomerov:
      a) odporúča sa použiť sondážne teplomery na princípe teplomerov na seno         s dĺžkou 3m až 4 m s rozsahom merania 300 °C až 500 °C; po približnej identifikácii vonkajšieho prehriatia plášťa - pomocou dotykových teplomerov, hmatom a spozorovaním sa pripravia otvory na meranie a následné napúšťanie CO2 alebo inertných plynov,

b) na zavádzanie sondážnych teplomerov sa používajú otvory po odstránených spojovacích skrutkách v opláštení; tieto sa musia spravidla zväčšiť na také rozmery, aby vyhovovali na zavedenie meracích a rozprašovacích sond; otvory možno vytvoriť po odstránení potrebného množstva skrutiek zo spojov preplátovania plášťa v horizontálnom a vo vertikálnom smere bez toho, aby sa narušila statika veže.

4.  
Namerané teploty a meracie body sa osobitne zaznamenávajú do horizontálnej a vertikálnej termomapy. Spojením jednotlivých meracích bodov v grafe možno zistiť približný tvar priestorov horenia s určením príslušných teplôt. Na základe získaných údajov veliteľ zásahu určí postupy zdolávania požiaru. 

Vzorec na výpočet objemu zahorených priestorov:

                                      Fp . ho = Wo = Qops   (m3(


kde

Fp     =   plocha ohniska (horizontálna) (m2(
ho     =   výška ohniska  (vertikálna) (m(
Wo    =   objem ohniska (m3(.
Výpočet množstva CO2 na zdolanie požiaru:

Na 1 m3 hmoty treba dodávať 1,4 kg.min-1 až 1,7 kg.min-1 CO2 alebo 0,02 kg.s-1            až 0,05 kg.s-1.
Po vyhodnotení údajov termomapy a po určení potrebného množstva CO2 na hasiaci zásah veliteľ zásahu určí

a) aplikačné body pre napúšťanie CO2,

b) metódu zavádzania CO2 do požiarom postihnutých priestorov senážnej veže,

c) počet miest pre aplikáciu,

d) smery aplikácie v senážnej hmote,

e) hĺbku aplikácie v senážnej veži.

IV.
Metodika zdolávania požiarov senážnych veží
Doteraz používané hasiace metódy pomocou vody alebo sypkých materiálov vápenca boli málo účinné a požitie vody je nebezpečné z dôvodu prudkej zmeny skupenstva hasiaceho média – vody na paru (vznikajú prudké výrony pary).

1. Senážne veže oceľové, hermeticky uzatvorené s vyberacím otvorom v dolnej časti
   Pri požiari hermeticky uzavretej veže sa odporúča pred začatím aplikácie CO2 ochladzovať vonkajší plášť hmlovými prúdmi a clonovými prúdmi tak dlho, kým sa teplota hmoty nezníži pod 450 °C.
  Postup pri napúšťaní CO2 do zahorených priestorov (aplikácia):

a) po určení aplikačných bodov (použiť otvorené meracie otvory v opláštení veže), nariaďuje veliteľ zásahu za pomoci technika pre obsluhu rozprašovacej sondy  napúšťanie CO2 priamo do zahorených priestorov v prípade, ak teplota hmoty nepresahuje 450 °C,

b) zásobu CO2 vo fľašiach na technický plyn treba uskladniť v blízkosti senážnej veže na spevnený podklad v stojatej polohe vedľa seba; na dopravu plynu od fliaš k rozprašovacej sonde použiť tlakovú plynovú hadicu od zváracích súprav alebo pancierové hadice z pojazdných prístrojov CO2  približne 30 m dlhé; pri tomto spôsobe, vzhľadom na prepravnú výšku, dochádza k 10 až 20% stratám, to znamená, že z tlakovej nádoby  s hmotnosťou 20 kg CO2 sa nedá získať 10 m3 plynu, ale len 8 – 9 m3 plynu,

c) aplikáciu (napúšťanie plynu) treba vykonávať pomocou rozprašovacích sond priamo do zistených ohnísk; plyn treba vypúšťať postupným otváraním ventilu fľaše; odporúča sa použiť CO2 vo fľašiach na technický plyn; vypúšťanie jednej fľaše CO2 s obsahom 20 kg trvá asi tri až päť minút, podľa špecifickej hmotnosti a hustoty v okolí vypúšťacích otvorov rozprašovacej sondy v senážnej hmote,

d) po vyprázdnení tlakovej nádoby CO2 hadice prepojiť na ďalšiu nádobu až do úplného vypustenia určeného množstva CO2; aplikačné otvory po napustení plynu okamžite hermeticky uzavrieť; s rozprašovacími sondami treba manipulovať z koša požiarnej plošiny,

e) napúšťané množstvá CO2 do určených aplikačných otvorov treba zaznamenávať do pomocných hodnotiacich tabuliek a do grafu o hasiacom zásahu; účinnosť hasiaceho zásahu možno kontrolovať počas šiestich hodín v jednohodinových intervaloch cez určené meracie otvory pomocou sondážneho teplomeru a namerané teploty porovnávať s výsledkami meraní pred hasiacim zásahom; po vykonaní následného kontrolného merania možno považovať hasiaci zásah za účinný, ak je nameraná teplota v senážnej hmote pod 60 °C a obsah CO vo vrchnej  časti senážnej veže je v rozpätí od 0,025 mg.m-3do 0,035 mg.m-3.
2. Senážne veže oceľové s vyberacím otvorom v hornej časti

Na základe doterajších poznatkov k vzniku požiaru senážnej hmoty nedochádza priamo na povrchu, ale vo vnútri senáže. K následnému povrchovému horeniu dochádza prostredníctvom prehorených kanálov v redších vrstvách senážnej hmoty. Zahorené ohniská majú rôzne tvary a môžu sa nachádzať po celej výške uskladnenej hmoty.

Pri požiaroch senážnej hmoty treba po odvetraní zabezpečiť uzatvorenie a utesnenie všetkých manipulačných otvorov (striešky a dvierka manipulačných otvorov) na hornej plošine. Postup pri hasení a pri likvidácii ložísk horenia je rovnaký ako v prvej časti. Ak nedošlo k povrchovému horeniu senážnej hmoty, hasiace ihly treba zavádzať priamo do senážnej hmoty cez horný vyberací otvor. Pri tomto spôsobe aplikácie CO2 treba pred aplikáciou vyberací otvor odvetrať a zasahovať len s použitím izolačných dýchacích prístrojov. Následne treba všetky otvory vzduchotesne uzavrieť.

V. 
Očakávané zvláštnosti
1. 
Najúčinnejším opatrením pri zistení vzniku požiaru v senážnej veži je jej hermetické uzatvorenie. Požiar  senážnych veží sa nesmie hasiť vodou z dôvodu  nebezpečenstva výbuchu.
2. 
Pri horení senážnych zmesí dochádza k uvoľňovaniu toxických plynov a výbušných plynov (najmä metánu, vodíka a oxidu uhoľnatého). Z tohto dôvodu treba pred samotným zásahom vykonať detekciu týchto plynov. Koncentráciu plynov treba merať zásadne v tom otvore veže, ktorým sa vháňa inertný plyn - pri nehermeticky uzatvorených vežiach v hornom vyberacom otvore a v hermeticky uzatvorených vežiach v dolnom vyberacom otvore. Ak je koncentrácia výbušných plynov vyššia ako dolná hranica výbušnosti, senážnu vežu treba odvetrať cez horný vyberací otvor. 
3.   Pri požiaroch hermeticky uzatvorených senážnych veží sa stáva, že koncentrácia výbušných plynov v dolnom otvore je vyššia ako horná hranica výbušnosti. V takomto prípade možno zaviesť do veže hasiacu ihlu bez predchádzajúceho odvetrania.

